Roog on rammus ja täiendavat tuge pakub veelgi rammusam vanillikaste. Sestap oleks tulnud võtta sõna-sõnalt väidet, et antud kogusest saab 8 portsjonit. Aga millal olen mina midagi tõe pähe võtnud, mis mulle öeldakse?   Tegelikult oli asi pigem  selles, et mul puuduvad piisavalt väikesed vormid, nii ma siis kasutasin neid, mis käepärast olid ja nendes jagunes toore mängleva kergusega neljaks portsjoniks. Küpsetusaja kohandasin siis ka kenasti vormi suurusega kooskõlas olevaks. Seesugune portsjoni suurus aga oli ilma naljata liig mis liig. Pudingi maitses oli aimata nii mandariini kui ingverit (aga mitte nii palju, et see häirima hakkaks) ja vanillitäpiline kaste maitses harjumuspäraselt hea, ent kõike seda kokku oli liiga palju, mitte ainult suuruse,  vaid maitsete paljususe tõttu - mandariin, pruun suhkur, mandlid, ingver, vanill, sidrun. Mnogo dobro tože ne dobro, nagu öeldakse, mulle näis, et need lambad kõik ühte lauta mahtuda ei tahtnud, vaid hakkasid üksteist segama. Klassikaline vanillikaste iseenesest on nii hea, et ta ei vaja enda kõrvale nõnda rikkalikult maitsestatud kaaslast. Kusjuures esialgu asjasse skeptiliselt suhtunud sööjad leidsid tulemuse olevat väga maitsva ja üldsegi mitte jõululiku.